A Bizottság 2003/73/EK irányelve

(2003. július 24.)

az 1999/94/EK európai parlamenti és tanácsi irányelv III. mellékletének módosításáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az új személygépkocsik forgalmazása alkalmával a tüzelőanyag-fogyasztásról és CO2-kibocsátásról szóló vásárlói információk rendelkezésre állásáról szóló, 1999. december 13-i 1999/94/EK európai parlamenti és tanácsi irányelvre [1], és különösen annak 9. cikkére,

mivel:

(1) Az 1999/94/EK irányelv III. melléklete megállapítja az új személygépkocsik eladási helyein kifüggesztendő plakát formátumát.

(2) Intézkedéseket kell hozni a modern kommunikációs eszközök (elektronikus képernyő) használatának lehetővé tétele érdekében, és a kevésbé felhasználóbarát plakátfrissítési technikák használatának megakadályozása céljából.

(3) Ezért az 1999/94/EK irányelv III. mellékletét ennek megfelelően módosítani kell.

(4) Konzultációk folytak a fogyasztói szervezetekkel és az érdekelt felekkel.

(5) Az ezen irányelvben előírt intézkedések összhangban vannak az 1999/94/EK irányelv 10. cikkével létrehozott bizottság véleményével,

ELFOGADTA EZT AZ IRÁNYELVET:

1. cikk

Az 1999/94/EK irányelv III. mellékletének helyébe ezen irányelv melléklete lép.

2. cikk

(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek az Európai Unió Hivatalos Lapjában való kihirdetésétől számított egy éven belül megfeleljenek. Erről haladéktalanul tájékoztatják a Bizottságot.

Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.

3. cikk

Ez az irányelv az Európai Unió Hivatalos Lapjában való kihirdetésének napján lép hatályba.

4. cikk

Ennek az irányelvnek a tagállamok a címzettjei.

Kelt Brüsszelben, 2003. július 24-én.

a Bizottság részéről

Margot Wallström

a Bizottság tagja

[1] HL L 12., 2000.1.18., 16. o.

--------------------------------------------------

MELLÉKLET

III. MELLÉKLET

AZ ELADÁSI HELYEN KIHELYEZENDŐ PLAKÁT, ILLETVE A MÁS TÍPUSÚ HIRDETMÉNY LEÍRÁSA

A tagállamok gondoskodnak arról, hogy a plakát, illetve a más típusú hirdetmény legalább a következő előírásoknak megfeleljen:

1. a plakát vagy más hirdetmény méretének legalább 70 cm x 50 cm-nek kell lennie;

2. az információnak könnyen olvashatónak kell lennie;

3. ha az információt elektronikus képernyőn jelenítik meg, a képernyő méretének legalább 25 cm x 32 cm-nek (17 hüvelyk) kell lennie. Az információ görgetési technika használatával is megjeleníthető;

4. a személygépkocsi-modelleket az általuk használt tüzelőanyag-típusok szerint (pl. benzin vagy gázolaj stb.) kell csoportosítani, és külön felsorolni. Az egyes tüzelőanyag-típusokon belül a típusokat CO2-kibocsátás szerint növekvő sorrendben kell feltüntetni, a lista legelején azzal a típussal, amelynek hivatalos tüzelőanyag-fogyasztása a legalacsonyabb;

5. a listán szereplő valamennyi személygépkocsi-modell márkáját meg kell adni, valamint a hivatalos tüzelőanyag-fogyasztásának és a hivatalos fajlagos CO2-kibocsátásának a számértékét. A hivatalos tüzelőanyag-fogyasztás értékét liter/100 kilométer (l/100 km), kilométer/liter (km/l) vagy ezek megfelelő kombinációjával kell megadni, és egy tizedes jegy pontosságig feltüntetni. A hivatalos fajlagos CO2-kibocsátást a legközelebbi egész számra kerekítve kell megadni gramm/kilométerben (g/km).

Ezeket az értékeket más egységekben (gallon és mérföld) is ki lehet fejezni, amennyiben az összhangban van a 80/181/EGK irányelv rendelkezéseivel.

A javasolt formátum a következő:

+++++ TIFF +++++

6. a plakáton, illetve a más típusú hirdetményen fel kell tüntetni a tüzelőanyag-fogyasztási és CO2-kibocsátási útmutatóra utaló következő szöveget: "Minden eladási helyen díjmentesen rendelkezésére áll a tüzelőanyag-fogyasztási és CO2-kibocsátási útmutató, amely tartalmazza valamennyi új személygépkocsi-modell adatait"; elektronikus képernyő használata esetén ennek az üzenetnek állandóan láthatónak kell lennie;

7. a plakátnak, illetve a más típusú hirdetménynek a következő szöveget kell tartalmaznia: "Egy gépjármű tüzelőanyag-fogyasztása és CO2-kibocsátása nem csak a gépjármű tüzelőanyag-hasznosításától, hanem a vezetési stílustól és egyéb, nem műszaki tényezőktől is függ. A CO2 a globális felmelegedésért elsősorban felelős üvegházhatást okozó gáz"; elektronikus képernyő használata esetén ennek az üzenetnek állandóan láthatónak kell lennie.

8. a plakátot, illetve a más típusú hirdetményt legalább hathavonta frissíteni kell. Ha elektronikus képernyőt használnak, az információt legalább háromhavonta frissíteni kell.

9. A plakátot, illetve a más típusú hirdetményt teljes egészében és állandó jelleggel felválthatja az elektronikus képernyő. Ebben az esetben az elektronikus képernyőt oly módon kell elhelyezni, hogy a fogyasztók figyelmét legalább ugyanolyan intenzitással felkeltse, mint ahogy azt a plakát, illetve a más típusú hirdetmény tette volna.

--------------------------------------------------